   لاهور (ويب ڊيسڪ) پاڪستان ڪرڪيٽ بورڊ جي چيف ايگزيڪيوٽو آفيسر وسيم خان ويجهر ۾ پاڪ – ڀارت سيريز جي امڪان کي رد ڪري ڇڏيو. هڪ يوٽيوب پروگرام ۾ ڳالهائيندي وسيم خان چيو ٻنهي ملڪن ۾ سيريز جي حوالي سان سوچڻ به غير حقيقي آهي، افسوس ته اسان کي ڪجهه وقت لاءِ ڀارت سان کيڏڻ جي باري ۾ سوچڻ وسارڻو پوندو، اها ڪرڪيٽ، اسان لاءِ ۽ ڀارتي ڪرڪيٽ بورڊ لاءِ ڏکوئيندڙ ڳالهه آهي، ڇو ته اسان جا بي سي سي آءِ سان سٺا لاڳاپا آهن. هن ان ڳالهه تي به افسوس جو اظهار ڪيو ته بي سي سي آءِ کي پاڪستان سان کيڏڻ لاءِ پنهنجي حڪومت کان اجازت وٺڻي پوندي آهي، هن وقت اسان ڀارت سان کيڏڻ جي باري ۾ نه پيا سوچيون، ڇو ته اها ٻنهي ٽيمن لاءِ غير حقيقي ڳالهه آهي، ٿي سگهي ٿو ته اسان کي مستقبل ۾ ڀارت سان کيڏڻ جو موقعو ملي وڃي پر اهو هن وقت ممڪن ناهي. ڪورونا وائرس سبب پيدا ٿيل صورتحال تي ڳالهائيندي وسيم خان چيو ته ڏکيون حالتون آهن پر پي سي بي جو ٿورائتو آهيان، جنهن هنگامي بنيادن تي رٿابندي ڪئي، اميد ته اسان سٺي پوزيشن ۾ هونداسين.